**Årsmelding for 2019 for foreningen Grunnloven § 112**

**1. Overordnet om virksomheten.** Foreningens formål er etter vedtektene å fremme etterlevelse av § 112 «gjennom kunnskapsformidling, argumentasjon, ulike former for aktiviteter og bruk av rettslige virkemidler. Foreningen skal være en vaktbikkje overfor myndighetene.» Styret vurderer at formålet om mer miljørettslig debatt er oppnådd.

**2. Oppfølging av handlingsplanen for 2019, diskutert (ikke vedtatt) på årsmøtet 24. januar 2019**

- videreføre sine oppgaver knyttet til Klimasøksmål Arktis, herunder administrering og regnskapsføring av innsamlete midler til dette formålet. Videre skal foreningen bidra til å utvikle et bredt engasjement og samarbeid om stans i leting og utvinning av olje i Arktis.

- fremme og skape oppmerksomhet om Grunnlovens miljøbestemmelse både i forkant av kommune og fylkestingsvalget og i forbindelse med rettssaken for Borgarting lagmannsrett; dette bør skje i samarbeid med en eller flere andre organisasjoner.

- fortsette arbeidet med en miljøklagenemd i samarbeid med relevante miljøer og organisasjoner. Målet er å bidra til at saken kommer høyt opp på den politiske dagsorden.

- bidra til internasjonal informasjonsutveksling og samarbeid med relevante organisasjoner og/eller akademiske miljøer.

- øke medlemstallet med minst to organisasjoner.

Vi kommer tilbake til de fire første punktene under, men vi nevner til det femte punktet at vi har lyktes i å rekruttere en ny organisasjon: KFUK-KFUM Global. Styret har også vært i kontakt med Framtiden i Våre Hender, som takket nei til medlemskap.

**3. Fortsatt solid økonomi, men mindre innsamlede midler enn forventet.** Den samlede egenkapitalen som foreningen disponerer var pr 01.01.19 på NOK 830.342, og pr 31.12.19 på NOK 319.267. Det er hovedsakelig to betydelige advokatregninger – i tråd med budsjettet – og mindre innsamlet beløp enn budsjettert som forklarer dette. Noe av grunnen er at nyhetseffekten av klimasøksmålet ikke er så stort som rundt tingrettsdommen, og at vi ikke lyktes med å få overført Fritt Ord-prispengene fra Greta Thunberg (NOK 250.000) i løpet av året (Natur og Ungdom har forsøkt å ordne det slik at Fritt Ord sender pengene direkte til G112). Det er ikke grunn til å tro at reduksjonen i innsamlede midler skyldes innsamlingsplattformen Spleis, men mer kunne vært gjort for å synliggjøre Spleis på FB og under ulike arrangementer. I juni 2019 bevilget G112 NOK 20.000 til hver av de tre arbeidsgruppene i den bredere Klimasøksmålsalliansen (synlighet/innsamling, arrangementer og markeringer), og i oktober bevilget vi ytterligere NOK 10.000 til Natur og Ungdom for arrangementet utenfor Stortinget 4. november. Dette var samlet noe mer enn budsjettert (NOK 50.000), men i realiteten ble det brukt bare noe over NOK 25.000 på materiell og arrangementer. Det vil si at Natur og Ungdom og andre medarrangører av de mer enn 30 lokale markeringene den 4. november – og lokalleie på SALT i Oslo for fire arrangementer under lagmannsrettbehandlingen – har båret en stor del av utgiftene.

**4. Fortsatt meget godt samarbeid med Norges Naturvernforbund om økonomiforvaltning.** Tidlig i 2018 ble økonomiansvaret overlatt til Ove Vigdal, som i Brønnøysundregistrene står oppført som daglig leder i foreningen. Det var Ove som sammen med revisorene sørget for at vi for andre året på rad fikk innvilget moms-kompensasjon (NOK 47.085; vi hadde søkt om NOK 57.498; alle som ble innvilget kompensasjon fikk lik reduksjon).

**5. Et lite, men kompetent styre.** På årsmøtet 24.01 på Deichmanske hovedbibliotek i Oslo møtte det opp ca 14 personer til selve årsmøtet, og ca 40 til debatten, der Marius Gulbranson Nordby holdt en engasjerende innledning om hvor Oslo tingrett hadde rett og hvor de tok feil. På årsmøtet gikk Torgeir Vestre (NU) av som varamedlem, og Lise Marie Sundsbø (CStN) og Truls Gulowsen (uavhengig) gikk av som faste medlemmer og fortsatte som varamedlemmer i styret. Disse har ikke møtt på styremøtene. Tine Larsen (nestleder), Ayaan Sugulle (NU) og Erlend Telnes (GpN) ble nye medlemmer, og Taran Grefberg (Spire), Hans Morten Haugen (CScN; leder) og Åse Rustad Kvisberg (CstN) fortsatte i styret. Som følge av misforståelser med BKA i forkant av årsmøtet fattet årsmøtet 2019 dette vedtaket i sak 10: «Styret velges i henhold til valgkomiteens innstilling. Dersom noen av medlemsorganisasjonene ønsker å supplere styret, kan dette fremmes overfor styret, som da kan vurdere å utvide med et nytt varamedlem.» Nils Erik Lie ble foreslått som medlem av BKA, og han trådte først inn som varamedlem, og etter at Sugulle trakk seg, rykket han inn som fast medlem.

**6. Selve styrearbeidet.** Det har blitt holdt 7 styremøter og behandlet 52 saker. Høsten 2019 har det vært fire personer på styremøtene. I tillegg til sakene nevnt over, arrangerte vi 16. september i samarbeid med Naturressursgruppa ved Juridisk fakultet ved UiO seminaret *Environmental rights as human rights* med FNs spesialrapportør for miljø og menneskerettigheter David R. Boyd. Vi fikk gratis lokaler og hadde ingen andre utgifter, og det var ca 75 deltakere. I etterkant skrev Boyd en sterk End of Mission Statement <https://www.ohchr.org/EN/NewsEvents/Pages/DisplayNews.aspx?NewsID=25032&LangID=E>, samt kronikker i både VG <https://www.vg.no/nyheter/meninger/i/1neX7J/fn-topp-refser-norge-det-norske-klimaparadokset> og the Guardian <https://www.theguardian.com/commentisfree/2019/nov/12/norway-flaunts-green-credentials-drilling-more-oils-wells>. I tillegg til praktisk arbeid rundt innsamling, blant annet kontraktsinngåelse med Spleis i mai 2019, brukte styret mye tid på å sikre etterlevelse av GDPR, først gjennom en MoU med NU og Greenpeace Norden, inngått i august 2019, og deretter Personvernerklæring i oktober og databehandleravtale i desember, begge på bakgrunn av utkast laget av juridiske rådgivere i GpN. Ingen som ikke aktivt ber om å få informasjon vil bli kontaktet.

**7. Særlig om hjemmesiden.** Syret har vært litt flinkere i 2019 enn i 2018 til å oppdatere foreningens hjemmeside <http://grl112.no/>, som er kjøpt via domeneshop, og hvor vi kjøper tjenester av Christer M.L. Bendixen.

**8. Alliansebygging.** En henvendelse om samarbeid om seminar med Norsk forening for miljørett (NfM) ble avvist av dem, med begrunnelse at de er nøytrale i politiske spørsmål. Nestleder Tine Larsen har holdt innledning på seminar i regi av NfM, og leder har i tillegg til deltakelse på seminarer særlig i regi av Naturressursgruppa skrevet en fagfellevurdert artikkel om Grunnloven § 112: <http://nordiskmiljoratt.se/onewebmedia/Haugen.pdf>. I forkant av 16.09-seminaret fikk vi inn en halvsides gratisannonse i Klassekampen som følge av rot rundt fakturering mot slutten av 2018.

**9. Avslutning.** Selv om vi ikke vet utfallet av behandlingen i Borgarting lagmannsrett når dette skrives, vurderer styret at det er behov for å videreføre foreningen utover den eventuelle avslutningen av klimarettssaken i 2020. Derfor foreslås det å innføre to-årige styreperioder.

Oslo, 7. januar 2020

Styret i foreningen Grunnloven § 112:

Hans Morten Haugen Tine Larsen Åse Rustad Kvisberg Nils Erik Lie Taran Grefberg